EXPUNERE DE MOTIVE

În conformitate cu articolul 395 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[[1]](#footnote-1) (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de evitare a obligațiilor fiscale.

Prin scrisoarea înregistrată de Comisie la 9 octombrie 2020, Estonia a solicitat autorizarea de a continua să aplice, până la 31 decembrie 2024, o măsură de derogare de la articolul 287 din Directiva TVA care permite Estoniei să scutească de la plata TVA persoanele impozabile a căror cifră de afaceri anuală nu depășește 40 000 EUR.

În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 15 octombrie 2020, cu privire la cererea înaintată de Estonia. Prin scrisoarea din data de 19 octombrie 2020, Comisia a comunicat Estoniei că deține toate informațiile necesare pentru a analiza cererea.

1. CONTEXTUL PROPUNERII

• Motivele și obiectivele propunerii

Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, inclusiv posibilitatea de a scuti persoanele impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.

În conformitate cu articolul 287 punctul 8 din Directiva TVA, Estonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 16 000 EUR la cursul de schimb din ziua aderării sale.

Prin Decizia de punere în aplicare (UE) 2017/563 a Consiliului[[2]](#footnote-2), Estonia a fost autorizată să majoreze pragul cifrei de afaceri a persoanelor impozabile până la 40 000 EUR. Potrivit acestei decizii de punere în aplicare, Estonia poate aplica măsura de derogare de la 1 ianuarie 2018 până la 31 decembrie 2020.

Regimul special pentru întreprinderile mici a fost modificat prin Directiva (UE) 2020/285 a Consiliului[[3]](#footnote-3), care intră în vigoare la 1 ianuarie 2025. Estonia a solicitat prelungirea aplicării măsurii de derogare până la data de 31 decembrie 2024. Începând de la 1 ianuarie 2025, noul prag, în conformitate cu articolul 284 din Directiva TVA, este de 85 000 EUR. Prin urmare, pragul de 40 000 EUR stabilit pentru întreprinderile mici din Estonia respectă noua dispoziție.

Menținerea valorii pragului pentru înregistrarea ca persoană impozabilă permite persoanelor a căror cifră de afaceri impozabilă se situează între 16 001 EUR și 40 000 EUR să mențină o sarcină administrativă mai mică, fără un impact semnificativ asupra valorii totale a veniturilor din taxa pe valoarea adăugată (TVA). De asemenea, volumul de muncă al administrației fiscale este ușor redus. Măsura de derogare rămâne voluntară pentru persoanele impozabile.

Măsura de derogare, care simplifică obligațiile micilor operatori, este conformă cu obiectivele stabilite de Uniunea Europeană pentru întreprinderile mici.

Aplicarea măsurii nu are un impact semnificativ asupra valorii totale a veniturilor din TVA colectate în faza de consum final. Reducerea veniturilor din TVA ale statului ca urmare a aplicării măsurii este de 15,6 milioane EUR pe an, ceea ce reprezintă 0,6 % din veniturile totale din TVA.

Măsura de derogare nu afectează resursele proprii provenind din TVA, deoarece Estonia va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului.

Prin urmare, este oportun ca Republica Estonia să fie autorizată să aplice măsura de derogare până la 31 decembrie 2024.

• Coerența cu dispozițiile existente în domeniul de politică vizat

Măsura de derogare este conformă cu filosofia Directivei (UE) 2020/285, care modifică articolele 281-294 din Directiva TVA în ceea ce privește regimul special pentru întreprinderile mici și care a rezultat din planul de acțiune privind TVA[[4]](#footnote-4) și are ca scop crearea unui regim modern și simplificat pentru aceste întreprinderi. Această inițiativă urmărește, în special, să reducă costurile de asigurare a conformității în materie de TVA și denaturările concurenței atât la nivel național, cât și la nivelul UE, să reducă impactul negativ al efectului de prag și să faciliteze respectarea normelor de către întreprinderi, precum și monitorizarea de către administrațiile fiscale.

În plus, pragul de 40 000 EUR este conform cu Directiva (UE) 2020/285, dat fiind că aceasta permite statelor membre să stabilească pragul privind cifra de afaceri anuală necesară pentru scutirea de TVA la un nivel care să nu depășească 85 000 EUR (sau echivalentul în moneda națională).

Derogări similare, care scutesc de plata TVA persoanele impozabile a căror cifră de afaceri anuală se situează sub un anumit prag, astfel cum se prevede la articolele 285 și 287 din Directiva TVA, au fost acordate și altor state membre. Țărilor de Jos[[5]](#footnote-5) li s-a acordat un prag de 25 000 EUR; Italiei[[6]](#footnote-6), un prag de 30 000 EUR; Luxemburgului[[7]](#footnote-7), un prag de 35 000 EUR; Letoniei[[8]](#footnote-8) și Poloniei[[9]](#footnote-9) li s-a acordat un prag de 40 000 EUR; Lituaniei[[10]](#footnote-10), un prag de 55 000 EUR; Croației[[11]](#footnote-11), un prag de 45 000 EUR, iar Maltei[[12]](#footnote-12), un prag de 20 000 EUR; Ungariei[[13]](#footnote-13), un prag de 48 000 EUR; Sloveniei[[14]](#footnote-14), un prag de 50 000 EUR; iar României[[15]](#footnote-15), un prag de 88 500 EUR.

După cum s-a menționat deja, derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. Introducerea unei date de expirare a măsurii speciale, și anume 31 decembrie 2024, astfel cum a solicitat Republica Estonia, este conformă cu cerințele Directivei (UE) 2020/285 privind simplificarea normelor în materie de TVA pentru întreprinderile mici și mijlocii. Această directivă prevede că, începând de la data de 1 ianuarie 2025, statele membre vor trebui să aplice dispozițiile naționale pe care sunt obligate să le adopte pentru a se conforma directivei.

Prin urmare, măsura propusă este coerentă cu dispozițiile Directivei TVA.

• Coerența cu alte politici ale Uniunii

În programele sale anuale de lucru, Comisia a subliniat în mod constant necesitatea simplificării normelor aplicabile întreprinderilor mici. În această privință, Programul de lucru al Comisiei pentru 2020[[16]](#footnote-16) se referă la „o strategie specifică pentru IMM-uri, care le va permite întreprinderilor mici și mijlocii să funcționeze mai ușor, să își sporească capacitatea de producție și să se extindă”. Măsura specială este conformă cu aceste obiective, în ceea ce privește normele fiscale. Mai exact, ea este conformă cu programul de lucru al Comisiei pentru 2017[[17]](#footnote-17), care se referea în mod specific la TVA, subliniind faptul că sarcina administrativă aferentă respectării normelor în materie de TVA pentru întreprinderile mici este ridicată și că inovațiile tehnice dau naștere unor noi provocări în ceea ce privește colectarea în mod eficace a impozitelor, și evidenția necesitatea de a simplifica regimul de TVA pentru întreprinderile mai mici.

De asemenea, măsura este coerentă cu strategia din 2015 privind piața unică[[18]](#footnote-18), prin care Comisia își propunea să ajute întreprinderile mici și mijlocii să se dezvolte, printre altele prin reducerea sarcinilor administrative care le împiedică să profite din plin de piața unică. Ea se bazează totodată pe ideile enunțate în Comunicarea Comisiei din 2013 intitulată „Planul de acțiune Antreprenoriat 2020: Relansarea spiritului de întreprindere în Europa”[[19]](#footnote-19), care sublinia necesitatea simplificării legislației fiscale pentru întreprinderile mici.

În fine, măsura este conformă cu politicile UE privind întreprinderile mici și mijlocii prezentate în Comunicarea din 2016 privind întreprinderile nou-înființate[[20]](#footnote-20) și în Comunicarea din 2008 intitulată „Gândiți mai întâi la scară mică”: Prioritate pentru IMM-uri – Un «Small Business Act» pentru Europa”[[21]](#footnote-21), care invita statele membre să țină cont de caracteristicile speciale ale IMM-urilor atunci când elaborează legislația și să simplifice cadrul de reglementare existent.

2. TEMEI JURIDIC, SUBSIDIARITATE ȘI PROPORȚIONALITATE

• Temei juridic

Articolul 395 din Directiva TVA.

• Subsidiaritate (pentru competență neexclusivă)

Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.

• Proporționalitate

Decizia se referă la o autorizare acordată unui stat membru la cererea acestuia și nu constituie o obligație.

Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării taxei în beneficiul persoanelor impozabile mici și al administrației fiscale.

• Alegerea instrumentului

Instrumentul propus: Decizie de punere în aplicare a Consiliului.

În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată unui singur stat membru.

3. REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

• Consultări cu părțile interesate

Nu s-a efectuat nicio consultare a părților interesate. Prezenta propunere se bazează pe o cerere depusă de Estonia și privește numai acest stat membru.

• Obținerea și utilizarea expertizei

Nu a fost necesar să se recurgă la expertiză externă.

• Evaluarea impactului

Propunerea de Decizie de punere în aplicare a Consiliului majorează pragul cifrei de afaceri anuale sub care persoanele impozabile pot fi scutite de TVA. Prin urmare, ea extinde domeniul de aplicare al măsurii de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 40 000 EUR.

Persoanele a căror cifră de afaceri impozabilă nu depășește pragul nu vor trebui să se înregistreze în scopuri de TVA și, astfel, sarcina administrativă care le revine se va reduce ca urmare a aplicării măsurii, deoarece ele nu vor trebui să țină evidențe referitoare la TVA sau să depună declarații de TVA. De asemenea, măsura va genera o reducere a volumului de lucru pentru autoritățile fiscale. Acest lucru va avea un impact potențial pozitiv asupra reducerii sarcinii administrative pentru persoanele impozabile înregistrate în prezent în scopuri de TVA în Estonia și, prin urmare, pentru administrația fiscală.

Conform informațiilor furnizate de Estonia, în 2016 și 2017, procentul persoanelor înregistrate în scopuri de TVA având o cifră de afaceri anuală cuprinsă între 16 001 și 40 000 EUR era de 18 % din numărul total de persoane înregistrate în scopuri de TVA. În 2019, acest procent a fost de 15 % din totalul persoanelor înregistrate în scopuri de TVA. La 14 septembrie 2020, numărul total de persoane impozabile înregistrate în scopuri de TVA din Estonia era de 98 160. Prin urmare, măsura de derogare afectează în mod direct aproximativ 3 000 de întreprinderi.

Impactul bugetar în ceea ce privește veniturile din TVA pentru Estonia nu a generat efecte semnificative asupra veniturilor la bugetul de stat. Reducerea veniturilor din TVA ale statului ca urmare a aplicării măsurii este de 15,6 milioane EUR pe an, ceea ce reprezintă 0,6 % din veniturile totale din TVA. Efectul este neglijabil.

• Drepturi fundamentale

Propunerea nu are consecințe asupra protecției drepturilor fundamentale.

4. IMPLICAȚII BUGETARE

Propunerea nu are implicații asupra bugetului UE, deoarece Estonia va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului[[22]](#footnote-22).

2021/0006 (NLE)

Propunere de

DECIZIE DE PUNERE ÎN APLICARE A CONSILIULUI

de modificare a Deciziei de punere în aplicare (UE) 2017/563 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[[23]](#footnote-23), în special articolul 395 alineatul (1) primul paragraf,

având în vedere propunerea Comisiei Europene,

întrucât:

(1) În conformitate cu articolul 287 punctul 8 din Directiva 2006/112/CE, Estonia poate acorda o scutire de la plata taxei pe valoarea adăugată („TVA”) persoanelor impozabile a căror cifră de afaceri anuală nu depășește echivalentul în moneda națională a 16 000 EUR, la cursul de schimb din ziua aderării sale.

(2) Prin Decizia de punere în aplicare (UE) 2017/563 a Consiliului[[24]](#footnote-24), Estonia a fost autorizată să introducă o măsură specială de derogare de la articolul 287 din Directiva 2006/112/CE („măsura de derogare”) pentru a scuti de plata TVA persoanele impozabile a căror cifră de afaceri anuală nu depășește 40 000 EUR. Estonia a fost autorizată să aplice măsura de derogare de la 1 ianuarie 2018 până la 31 decembrie 2020 sau până la data intrării în vigoare a unei directive de modificare a dispozițiilor articolelor 281-294 din Directiva 2006/112/CE, dacă această dată este anterioară.

(3) La 18 februarie 2020, Consiliul a adoptat Directiva (UE) 2020/285[[25]](#footnote-25) de modificare a articolelor 281-294 din Directiva 2006/112/CE în ceea ce privește regimul special pentru întreprinderile mici și de stabilire a unor norme noi pentru întreprinderile mici, inclusiv introducerea pragului maxim al cifrei de afaceri anuale la nivel de stat membru de 85 000 EUR sau echivalentul în moneda națională al acestei sume.

(4) Printr-o scrisoare înregistrată la Comisie la 9 octombrie 2020, Estonia a solicitat autorizarea de a continua aplicarea măsurii de derogare până la data de 31 decembrie 2024.

(5) Prin scrisoarea datată 15 octombrie 2020, Comisia a informat celelalte state membre, în conformitate cu articolul 395 alineatul (2) al doilea paragraf din Directiva 2006/112/CE, cu privire la cererea depusă de Estonia. Prin scrisoarea din 19 octombrie 2020, Comisia a comunicat Estoniei că deține toate informațiile necesare pentru a analiza cererea.

(6) Măsura de derogare este conformă cu obiectivele prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri – Un «Small Business Act» pentru Europa”[[26]](#footnote-26).

(7) Din informațiile furnizate de Estonia, măsura de derogare va avea un impact neglijabil asupra cuantumului total al veniturilor fiscale ale Estoniei colectate în etapa consumului final. Persoanele impozabile pot opta în continuare pentru regimul normal de TVA în conformitate cu articolul 290 din Directiva 2006/112/CE.

(8) Măsura de derogare nu va avea efecte adverse asupra resurselor proprii ale Uniunii provenind din TVA, deoarece Estonia va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului[[27]](#footnote-27).

(9) Având în vedere impactul potențial pozitiv al măsurii de derogare în ceea ce privește reducerea sarcinii administrative și a costurilor pentru întreprinderile mici, Estonia trebuie să fie autorizată să aplice măsura de derogare pentru o perioadă suplimentară.

(10) Autorizația de a aplica măsura de derogare trebuie să fie limitată în timp. Durata trebuie să fie suficientă pentru a permite evaluarea eficacității și a caracterului adecvat al pragului. În plus, în conformitate cu Directiva (UE) 2020/285, statele membre trebuie să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă și să aplice aceste dispoziții începând de la 1 ianuarie 2025. Prin urmare, este oportun ca Estonia să fie autorizată să aplice măsura de derogare până la 31 decembrie 2024.

(11) Decizia de punere în aplicare (UE) 2017/563 trebuie așadar modificată în consecință,

ADOPTĂ PREZENTA DECIZIE:

Articolul 1

La articolul 2 din Decizia de punere în aplicare (UE) 2017/563, al doilea paragraf se înlocuiește cu următorul text:

„Prezenta decizie se aplică de la 1 ianuarie 2018 până la 31 decembrie 2024.”

Articolul 2

Prezenta decizie se adresează Republicii Estonia.

Adoptată la Bruxelles,

 Pentru Consiliu

 Președintele

1. JO L 347, 11.12.2006, p. 1. [↑](#footnote-ref-1)
2. Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33-34). [↑](#footnote-ref-2)
3. Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13-23). [↑](#footnote-ref-3)
4. Comunicarea Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA – Către un spațiu unic pentru TVA în UE – Momentul deciziei, COM(2016)148 final. [↑](#footnote-ref-4)
5. Decizia de punere în aplicare (UE) 2018/1904 a Consiliului din 4 decembrie 2018 de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 310, 6.12.2018, p. 25). [↑](#footnote-ref-5)
6. Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11-12). [↑](#footnote-ref-6)
7. Decizia de punere în aplicare (UE) 2019/2210 a Consiliului din 19 decembrie 2019 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 332, 23.12.2019, p. 155). [↑](#footnote-ref-7)
8. Decizia de punere în aplicare (UE) 2020/1261 a Consiliului din 4 septembrie 2020 de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.9.2020, p. 4 -5). [↑](#footnote-ref-8)
9. Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32). [↑](#footnote-ref-9)
10. Decizia de punere în aplicare (UE) 2017/1853 a Consiliului din 10 octombrie 2017 de modificare a Deciziei de punere în aplicare 2011/335/UE de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 15-16). Procedura scrisă pentru noua măsură este în curs de desfășurare. [↑](#footnote-ref-10)
11. Decizia de punere în aplicare (UE) 2020/1661 a Consiliului din 3 noiembrie 2020 de modificare a Deciziei de punere în aplicare (UE) 2017/1768 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 374, 10.11.2020, p. 4 -5). [↑](#footnote-ref-11)
12. Decizia de punere în aplicare (UE) 2020/1662 a Consiliului din 3 noiembrie 2020 de modificare a Deciziei de punere în aplicare (UE) 2018/279 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 374, 10.11.2020, p. 6 -7). [↑](#footnote-ref-12)
13. Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38). [↑](#footnote-ref-13)
14. Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78). [↑](#footnote-ref-14)
15. Decizia de punere în aplicare (UE) 2020/1260 a Consiliului din 4 septembrie 2020 de modificare a Deciziei de punere în aplicare (UE) 2017/1855 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.09.2020, p. 1 -3). [↑](#footnote-ref-15)
16. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Programul de lucru al Comisiei pentru 2020 – O Uniune mai ambițioasă [COM(2020) 37 final]. [↑](#footnote-ref-16)
17. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Programul de lucru al Comisiei pentru 2017 [COM(2016) 710 final]. [↑](#footnote-ref-17)
18. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Ameliorarea pieței unice: mai multe oportunități pentru cetățeni și pentru întreprinderi [COM(2015) 550 final]. [↑](#footnote-ref-18)
19. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Planul de acțiune Antreprenoriat 2020: Relansarea spiritului de întreprindere în Europa [COM(2012) 795 final]. [↑](#footnote-ref-19)
20. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Viitorii lideri ai Europei: inițiativa privind întreprinderile nou-înființate și extinderea acestora [COM(2016) 733 final]. [↑](#footnote-ref-20)
21. Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor „Gândiți mai întâi la scară mică”: Prioritate pentru IMM-uri – Un „Small Business Act ” pentru Europa [COM(2008) 394 final]. [↑](#footnote-ref-21)
22. JO L 155, 7.6.1989, p. 9–13. [↑](#footnote-ref-22)
23. JO L 347, 11.12.2006, p. 1. [↑](#footnote-ref-23)
24. Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33). [↑](#footnote-ref-24)
25. Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13). [↑](#footnote-ref-25)
26. Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”, Bruxelles, 25.6.2008, COM(2008)394 final. [↑](#footnote-ref-26)
27. Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9). [↑](#footnote-ref-27)